text: Riddere kæmper bravt – mens historisk slot åbner dørene
  24 juni 2017 kl. 17.16
  Lørdag og søndag er der international turnering i middelalderkampsport på slotsbanken ved Koldinghus.
  Weekenden står på krigerkamp og åbne døre på Koldinghus. Begge dage vil 40 krigere klædt i rustninger kæmpe med sværd, økser, køller og krigshammere.
  Ligesom i middelalderen er reglerne simple: En kæmper dømmes ude, når jorden røres med tre punkter. Sejren går til den sidste kriger, der står op. I middelalderen blev kæmperne i modsætning til i dag dræbt, for der blev der brugt skarpe våben.
  I anledning af turneringen åbner slottet begge dage for gratis adgang til slotsgården. Her vil der være middelaldermusik, gøgl og gøglerskole, fakirshow, fægtning, boder med historisk håndværk, mjødsmagning og mad og drikke.
  Slotsgården holder ekstraordinært åbent lørdag aften, hvor der udover mad, drikke, fægtning og musik vil være gratis adgang til Kæmpetårnet, så de besøgende kan nyde udsigten og solnedgangen.
  Lørdagen slutter med et ildshow på slotsbanken klokken 21.30. Læs mere om turneringen og aktiviteterne for børn og voksne på Koldinghus' hjemmeside.
  